Nicolaas V was die 208ste pous van die Rooms-Katolieke Kerk van 1447 tot 1455. Pous Nicolaas V is gebore as Tommaso Parentucelli op 15 November 1397 in Sarzana, Ligurië Italië. Hy was die seun van Bartolomeo Lucando alias Parentucelli en Andreola de Calderini. Sy pa sterf vroeg en sy ma hertrou met Ser Giarente Calandrini. Hulle het 'n seun (dus Tomasso se halfbroer) Filippo Calandrini, biskop van Bologna en later kardinaal-nepoot van Pous Nicolaas. Na die dood van sy vader studeer Tomasso verder in Bologna en Florence waar hy tutor word van die Strozzi en Albizzi families. In 1442 kry hy 'n graad in teologie en die biskop van Bologna Niccolò Albergati, gee hom werk en stuur hom op 'n studiereis na Duitsland, Frankryk en Engeland. Hy het veral boeke versamel op sy reis, waarvan sommige vandag nog in die Vatikaan se biblioteek bewaar word. Hy het deelgeneem aan die konsilie van Florence en in 1444 volg hy sy werkgewer op as biskop van Bologna op 27 November 1444. Pous Eugenius IV stuur hom as legaat na Frankfurt om te onderhandel met die Heilige Romeinse Ryk oor die besluite van die konsilie van Basel.